Kijirō Nambu

Kijirō Nambu (japaneg : 南部 麒次郎, Nanbu Kijirō), ganet d'an 22 a viz Gwengolo 1869 CARLISLE Cliff, Japanese Nambu Pistols, Carbines for Collectors (diellet), 2023 (lennet d'an 20/09/2024) e Domani Saga (Impalaeriezh Japan) ha marvet d'ar 1 a viz Mae 1949 er memes bro, a oa un ofiser hag ijinour japanat. Brudet eo evit bezañ ijinet armoù-tan e-touez ar re implijetañ gant Japaniz etre deroù an XX kantved ha dibenn an Eil Brezel-bed.

Buhez
Ganet e voe Kijirō Nambu e 1869. E dad a oa mevel ur samourai bet. Mervel a reas e vamm un tammig goude e c'hanedigezh. Da 20 vloaz e rollas Kijirō Nambu e Akademiezh Arme Impalaeriezh Japan (陸軍士官学校, Rikugun Shikan Gakkō), hag anvet e voe letanant er c'hanolierezh da 23 bloaz, e 1892. Kabiten e oa deuet da vezañ e 1897 pa voe kaset da rann an armoù skañv en Arsanailh Tokyo. Er memes bloavezh e voe ijinet ar bistolenn damaotomatek japanat kentañ, an Hinō Komuro, gant ar c'habiten Kumazo Hinō hag an armeurer Tomojiro Komuro, met ne reas ket berzh ha nebeut a skouerennoù anezhi a voe produet GUILLOU Luc, Le pistolet japonais Nambu Type 14, Gazette des Armes, n°572, miz Meurzh 2024, pp. 33-37.

Armoù kentañ

E 1902 e ijinas Kijirō Nambu e bistolenn gentañ, anvet Type A. Un arm ponner e oa, kambret e 8 mm. Savet e oa bet evit an ofiserien japanat oc'h adimplijout perzhioù gwellañ pistolennoù european ar mare evel ar Mauser C96, ar Glissenti Modello 1910 pe armoù-dorn Georg Luger. Nebeutoc'h evit 2 400 skouerenn anezhi a voe produet. Nambu a savas prestik goude ur stumm anezhi kambret e 7 mm evit ar siviled hag ar boliserien anvet Type B. E 1906, pa voe anvet da vajor, e kinnigas un trede stumm modernizaet ha simplaet eus e bistolenn 8 mm anvet Type C pa "Type A kemmet". Muioc'h a verzh a reas hag ouzhpenn 10.000 skouerenn anezhi a voe produet. An teir fistolenn-mañ a vez lesanvet, en urzh, Tad-kozh, Babig ha Tad. Ne vefont ket choazet evel arm standart gant an arme japanat kouskoude.
kleiz|thumb|170x170px|Ur bistolenn Nambu Type 14.

 E penn arsanailh Kokura 
Er bloavezhioù 1910 e labouras Nambu war mindrailherezioù evit an arme japanat evel an Type 3 (1914). E 1922 e voe anvet da jeneral-brigadenn hag e teuas da vezañ komanadant arsanailh Kokura. Kinnig a reas ur stumm nevesaet eus e bistolenn Type A kemmet, azasaet ouzh ar produiñ a-yoc'h. Choazet e voe gant an arme japanat e 1925 dindan an anv Type 14. Produet e voe war-dro 282.300 skouerenn eus an arm-mañ betek 1945.
 Leve, embregerezh ha marv 
E 1924 ez eas Nambu war e leve. Sevel a reas e embregerezh armoù-tan prevez, al Labouradeg Armoù Nambu (南部銃器製造所, Nambu Jūki Seizō). Diwar-neuze ec'h ijinas armoù-tan a voe implijet kalz gant an arme japanat e-pad ar brezel e Sina pe an Eil Brezel-bed, evel ar fuzuilh Arisaka Type 99, ar fuzuilh-vindrailher Type 99 pe ar bistolenn-vindrailher Type 100. E dibenn an Eil Brezel-bed e embannas Nambu en doa c'hoant da baouez penn-da-benn gant ar produiñ armoù-tan, met seizet e voe e embregerezh hag e zafar gant Stadunaniz, ha kenderc'hel a reas ar produiñ evit pourveziañ Nerzhioù Emzifenn Japan nevez-krouet. Mervel a reas Nambu un tamm goude, e 1949. Abalamour d'an niver a armoù ijinet gantañ ha d'e bouez war ar rann-mañ eus industriezh Japan e voe lesanvet ar « John Browning japanat » e broioù ar C'hornôg.thumb|233x233px|Un harzlammer japanat gantañ ur bistolenn-vindrailher Type 100 (miz Mae 1945)

 Armoù ijinet 
 Pistolennoù Type A, B, C (pe "A kemmet") ha Type 14
 Pistolenn Type 94
 Pistolenn-vindrailher Type 100
 Mindrailherez Type 3
 Mindrailherez Type 92
 Fuzuilh-vindrailher Type 11
 Fuzuilh-vindrailher Type 96
 Fuzuilh-vindrailher Type 97
 Fuzuilh-vindrailher Type 99
 Fuzuilh Arisaka Type 38
 Fuzuilh Arisaka Type 99 hag he stumm karabinenn Arisaka Type 44

 Levrlennadur 
  WALTER John, Nambu Pistols, Japanese Military Handguns 1900-45, Osprey Publishing, 2023, ISBN 9781472855428

Daveennoù

Rummad:Krouerien armoù-tan
Rummad:Ijinourien Japan
Rummad:Ganedigezhioù 1869
Rummad:Marvioù 1949